Последните изследвания на кравата Пенка показват, че животното е в отлично здраве и няма причина да бъде евтаназирано. От Българската агенция по безопасност на храните допълват, че лабораторните анализи на кравата са отрицателни за изследваните болести.

В съобщението на сайта на БАБХ се казва още, че предстои изготвяне на протоколите от изследванията. Пенка в момента е под възбрана в село Копиловци, но до края на седмицата би трябвало да бъде върната за отглеждане в обекта в село Мазарачево.

Това означава, че кравата, която пресече нелегално българо-сръбската граница, няма да бъде умъртвявана и ще бъде върната на собственика си - Иван Харалампиев.

Продължават срещите на д-р Дамян Илиев, изпълнителен директор на БАБХ, със сръбските му колеги за подобряване трансграничното сътрудничество във ветеринарната дейност.

Припомняме, че кравата Пенка прекоси границата на България със Сърбия и прекара 15 дена в западната ни съседка, след което се върна при собственика си. По тази причина от агенцията искаха да я евтаназират, тъй като това е изискване на европейското законодателство.

Стопанинът Харалампиев обаче направи случая медийно достояние и започна кампания за спасяването на животното, която стигна дори до Англия и до сър Пол Маккартни.